CELEX: 52006XG0623(01)
Language: lt
Date: 2006-06-23
Title: Tarybos išvados dėl sveiko gyvenimo būdo propagavimo ir II tipo diabeto prevencijos

23.6.2006   
            
            
               LT
            
            
               Europos Sąjungos oficialusis leidinys
            
            
               C 147/1
            
         Tarybos išvados dėl sveiko gyvenimo būdo propagavimo ir II tipo diabeto prevencijos
   (2006/C 147/01)
   EUROPOS SĄJUNGOS TARYBA:
   
               1.
            
            
               PAŽYMI, kad Europos Sąjungos piliečiai didelę reikšmę teikia aukščiausio įmanomo lygio žmonių sveikatos apsaugai, kuri, jų nuomone, yra būtina aukštos gyvenimo kokybės sąlyga.
            
         
               2.
            
            
               PAŽYMI, kad būtina ES veikla pagrindinėms mirties ir ankstyvos mirties priežastimis bei pagrindinėms suprastėjusios Europos Sąjungos piliečių gyvenimo kokybės priežastims įveikti.
            
         
               3.
            
            
               PRIMENA, KAD:
               
                           —
                        
                        
                           EB sutarties 152 straipsnyje numatoma Bendrijos veikla, kuri papildo valstybių narių politiką ir kuria siekiama gerinti visuomenės sveikatą, užkirsti kelią žmonių negalavimams ir ligoms bei pašalinti pavojaus žmonių sveikatai šaltinius. Bendrija, vykdydama veiklą visuomenės sveikatos srityje, visiškai pripažįsta valstybių narių atsakomybę už sveikatos paslaugų ir sveikatos priežiūros organizavimą bei teikimą;
                        
                     
                           —
                        
                        
                           2000 m. birželio 29 d. Taryba priėmė rezoliuciją dėl veiksmų, susijusių su sveikatą lemiančiais veiksniais (1);
                        
                     
                           —
                        
                        
                           2000 m. gruodžio 14 d. Taryba priėmė rezoliuciją dėl sveikatos ir mitybos (2);
                        
                     
                           —
                        
                        
                           2002 m. gruodžio 2 d. Taryba priėmė išvadas dėl nutukimo (3);
                        
                     
                           —
                        
                        
                           2003 m. gruodžio 2 d. Taryba priėmė išvadas dėl sveiko gyvenimo būdo (4).
                        
                     
         
               4.
            
            
               TAIP PAT PRIMENA, KAD:
               
                           —
                        
                        
                           2004 m. birželio 2 d. Taryba atkreipė dėmesį į pirmininkaujančios Airijos informaciją apie Europos diabeto strategijos potencialą (5);
                        
                     
                           —
                        
                        
                           2005 m. kovo 15 d. Europos Komisija pradėjo ES veiksmų dėl mitybos, fizinio aktyvumo ir sveikatos platformą;
                        
                     
                           —
                        
                        
                           2005 m. gruodžio 8 d. Europos Komisija priėmė Žaliąją knygą „Sveikos mitybos ir fizinio aktyvumo skatinimas: antsvorio, nutukimo ir chroniškų ligų prevencija Europos Sąjungoje“, kurioje nagrinėjami susirgimą II tipo diabetu lemiantys veiksniai;
                        
                     
                           —
                        
                        
                           2006 m. balandžio 3 d. Europos Parlamentas priėmė rašytinę deklaraciją dėl diabeto (6).
                        
                     
         
               5.
            
            
               ATKREIPIA DĖMESĮ Į 2006 m. vasario 15 d. — 16 d. Vienoje (Austrija) įvykusios pirmininkaujančios Austrijos konferencijos „II tipo diabeto prevencija“, kurioje dalyvavo valstybių narių, stojančiųjų valstybių ir šalių kandidačių ekspertai, įskaitant sveikatos priežiūros specialistus ir diabeto asociacijų bei pacientų grupių atstovus, išvadas, kurių santrauka pateikiama priede.
            
         
               6.
            
            
               PABRĖŽIA, kad diabetas yra viena iš pagrindinių mirties ir ankstyvos mirties bei suprastėjusios Europos Sąjungos piliečių gyvenimo kokybės priežasčių.
            
         
               7.
            
            
               PAREIŠKIA, kad sveikatą lemiantys veiksniai turi įtakos diabetui, o pagrindiniai II tipo diabeto rizikos veiksniai yra ne tik šeimos ligų istorija ir senėjimas, bet ir per didelis kūno svoris, sėdimas gyvenimo būdas, tabako vartojimas ir (arba) aukštas kraujospūdis, kuriuos galima keisti imantis veiksmų lemiančių veiksnių srityje. Prie kitų prisidedančių veiksnių priskiriamas gestacinis diabetas (diabetas nėštumo metu), sutrikęs gliukozės toleravimas arba sutrikusi badavimo glikemija.
            
         
               8.
            
            
               PRIPAŽĮSTA, kad II tipo diabetas ir jo komplikacijos (širdies ir kraujagyslių, inkstų, akių ir kojų) dažnai diagnozuojami per vėlai, o komplikacijos dažnai aptinkamos tik atliekant diagnozę.
            
         
               9.
            
            
               PAREIŠKIA, kad prevencinės priemonės, ankstyvas aptikimas ir diagnozė bei veiksmingas ligos valdymas gali sumažinti Europos gyventojų mirštamumą nuo diabeto ir prailginti gyvenimo trukmę bei pagerinti gyvenimo kokybę.
            
         
               10.
            
            
               PAREIŠKIA SUSIRŪPINIMĄ DĖL Europos Sąjungos visų amžiaus grupių gyventojų, ypač vaikų ir jaunimo, didėjančio antsvorio ir nutukimo neigiamų padarinių sveikatai, ypač diabeto atvejų skaičiaus. Ypač didelį susirūpinimą kelia II tipo diabeto poveikis moterims jų ankstyvaisiais reprodukciniais metais.
            
         
               11.
            
            
               PAREIŠKIA, kad būtini skubūs tiksliniai veiksmai kovos su diabetu ir sveikatą lemiančių veiksnių srityje siekiant sumažinti augantį šios ligos atvejų skaičių ir paplitimą bei spręsti išaugusių tiesioginių ir netiesioginių tam skirtų išlaidų klausimą.
            
         
               12.
            
            
               PRIPAŽĮSTA, kad įmanoma užkirsti kelią susirgimams II tipo diabetu arba juos atitolinti bei sumažinti susijusias komplikacijas sutelkiant dėmesį į sveikatą lemiančius veiksnius, pirmiausia blogą mitybą ir fizinį pasyvumą, net ankstyvojoje vaikystėje.
            
         
               13.
            
            
               PRIPAŽĮSTA, kad diabeto prevencija turi tiesioginės teigiamos naudos kitoms neužkrečiamosioms ligoms, pvz., širdies ir kraujagyslių ligoms, kurios tai pat kelia didelį pavojų Europos Sąjungos piliečių sveikatai, bei sveikatos apsaugos sistemoms ir ekonomikai tenkančiai naštai.
            
         
               14.
            
            
               PRIPAŽĮSTA poreikį vykdyti diabeto stebėseną ir priežiūrą, įskaitant keitimąsi informacija apie mirštamumą nuo diabeto, mirtingumo ir rizikos veiksnių duomenimis, bei geriau suprasti ES gyventojų gyvenimo būdą, žinias, požiūrius ir elgesį.
            
         
               15.
            
            
               PRIPAŽĮSTA, kad tolesni Europos moksliniai tyrimai sveikatą lemiančiu veiksnių srityje siekiant kovoti su diabeto rizikos veiksniais, galėtų prisidėti prie šios ligos gydymo ateityje.
            
         
               16.
            
            
               PRIPAŽĮSTA, kad siekiant atkreipti dėmesį į diabetu sergančius asmenis ir sumažinti jų kančias, būtina ilgalaikė strategija, apimanti veiksmus, skirtus sveikiems gyventojams, didelės rizikos grupei priskiriamiems ar diabetu sergantiems asmenims.
            
         
               17.
            
            
               PRIPAŽĮSTA, kad sveikatinimui būtinas integruotas požiūris ir jis turi būti išsamus, skaidrus, daugiašakis, tarpdisciplininis, dalyvaujamasis ir grindžiamas geriausiais turimais mokslinių tyrimų rezultatais ir duomenimis. Visų pirma, ligos prevencija turi būti taikoma žmonėms viso gyvenimo ciklo metu, pirmiausia tiems, kurie priklauso didžiausios diabeto rizikos grupei, atsižvelgiant į socialinius, kultūrų ir su lytimi bei amžiumi susijusius skirtumus. Turėtų būti dedamos pastangos, skirtos tinkamam veiksmų ir programų vertinimui, įskaitant stebėseną ir priežiūrą.
            
         
               18.
            
            
               PALANKIAI VERTINA tai, kad Komisija pradėjo veiksmų dėl mitybos, fizinio aktyvumo ir sveikatos platformą.
            
         
               19.
            
            
               PRIPAŽĮSTA, kad pilietinė visuomenė gali vaidinti svarbų vaidmenį užkertant kelią diabetui ir jo padariniams.
            
         
               20.
            
            
               RAGINA valstybes nares priimant ar peržiūrint nacionalines visuomenės sveikatos strategijas ir savo pastangas atkreipti dėmesį į sveikatą lemiančius veiksnius ir sveiko gyvenimo būdo propagavimą, pasitelkiant turimus išteklius, apsvarstyti galimybę:
               
                           —
                        
                        
                           nacionaliniu lygiu rinkti, registruoti, stebėti ir pateikti išsamius epidemiologinius ir ekonominio pobūdžio duomenis apie diabetą bei duomenis apie ligą lemiančius veiksnius;
                        
                     
                           —
                        
                        
                           parengti ir įgyvendinti bendruosius planus atitinkamais atvejais atkreipiant dėmesį į diabetą ir (arba) jį lemiančius veiksnius, duomenimis pagrįstą ligos prevenciją, patikrą ir geriausia praktika grindžiamą valdymą, apimantį vertinimo sistemą, kurios siektini tikslai — padarinių sveikatai ir rentabilumo nustatymas, atsižvelgiant į valstybių narių atitinkamų sveikatos priežiūros paslaugų struktūrą ir teikimą, etinius, teisinius, kultūros ir kitus susijusius klausimus bei turimus išteklius;
                        
                     
                           —
                        
                        
                           sukurti duomenimis pagrįstas, tvarias ir rentabilias visuomenės sąmoningumo ugdymo ir pirminės prevencijos priemones, kurios būtų prieinamos ir įperkamos didžiausios susirgimo diabetu rizikos grupei priskiriamų asmenų bei visų gyventojų poreikiams patenkinti;
                        
                     
                           —
                        
                        
                           sukurti tinkamas ir prieinamas antrinės prevencijos priemones, grindžiamas nacionalinėmis duomenimis pagrįstomis gairėmis ir skirtas diabeto komplikacijų išsivystymo aptikimui ir prevencijai;
                        
                     
                           —
                        
                        
                           laikytis holistinio, daugiašakio ir tarpdisciplininio valdymo požiūrio į diabetu sergančius žmones, atkreipiant dėmesį į prevenciją, įskaitant pirminę, antrinę ir bendruomeninę priežiūrą, socialines ir švietimo paslaugas;
                        
                     
                           —
                        
                        
                           toliau plėtoti visapusišką sveikatos priežiūros specialistų mokymą diabeto klausimais.
                        
                     
         
               21.
            
            
               RAGINA Europos Komisiją atitinkamais atvejais remti valstybių narių pastangas užkertant kelią diabetui ir propaguoti sveiką gyvenimo būdą:
               
                           —
                        
                        
                           įvardijant diabetą visuomenės sveikatos problema Europoje ir skatinant valstybes nares kurti tinklus bei keistis informacija siekiant skatinti geriausią praktiką, stiprinti sveikatinimo, prevencijos politikos ir visiems gyventojams bei didelės rizikos grupei priskiriamiems asmenims skirtų programų koordinavimą, sumažinti nelygybės apraiškas ir optimizuoti sveikatos priežiūrai skirtus išteklius;
                        
                     
                           —
                        
                        
                           palengvinant ir remiant Europos bazinius ir klinikinius diabeto mokslinius tyrimus bei užtikrinant, kad šie mokslinių tyrimų rezultatai būtų plačiai paskleisti Europoje;
                        
                     
                           —
                        
                        
                           išnagrinėjant ir padidinti epidemiologinių duomenų apie diabetą palyginamumą apsvarstant galimybę sukurti standartizuotus stebėsenos, priežiūros ir duomenų apie mirštamumą nuo diabeto, mirtingumą ir rizikos veiksnius teikimo metodus valstybėse narėse;
                        
                     
                           —
                        
                        
                           teikiant informaciją apie valstybių narių veiksmus siekiant pabrėžti sveikatą lemiančius veiksnius, propaguoti sveiką gyvenimo būdą, nacionalinius diabeto planus ir prevencijos priemones, remiantis valstybių narių pateikta informacija, įvertinant siūlomų priemonių veiksmingumo mastą ir apsvarstant būtinybę imtis papildomų veiksmų;
                        
                     
                           —
                        
                        
                           toliau plėtojant visapusišką požiūrį į sveikatą lemiančius veiksnius Europos lygiu, įskaitant nuoseklios ir visapusiškos mitybos ir fizinės veiklos politikos plėtojimą, ir atkreipiant dėmesį į daug kalorijų turinčių maisto produktų ir saldintų gaiviųjų gėrimų reklamavimo, rinkodaros ir pateikimo įtaką visuomenės sveikatai, ypač vaikams;
                        
                     
                           —
                        
                        
                           remiantis ES veiksmų dėl mitybos, fizinio aktyvumo ir sveikatos platformos darbu ir skatinant kurti bei įgyvendinti nacionalines diabeto prevencijos programas ir priemones;
                        
                     
                           —
                        
                        
                           formuojant ES politiką atsižvelgti į sveikatą lemiančius veiksnius ir diabeto rizikos veiksnius.
                        
                     
         
               22.
            
            
               RAGINA Komisiją tęsti bendradarbiavimą su atitinkamomis tarptautinėmis ir tarpvyriausybinėmis organizacijomis, pirmiausia Pasaulio sveikatos organizacija ir OECD, siekiant užtikrinti veiksmingą veiklos koordinavimą.
            
         
      (1)  OL C 218, 2000 7 31, p. 8.
   
      (2)  OL C 20, 2001 1 23, p. 1.
   
      (3)  OL C 11, 2003 1 17, p. 3.
   
      (4)  OL C 22, 2004 1 27, p. 1.
   
      (5)  Dok. 9808/04.
   
      (6)  Rašytinė deklaracija 1/2006.
   
      PRIEDAS
      2006 m. vasario 15 d. — 16 d. Vienoje (Austrija) įvykusios pirmininkaujančios austrijos konferencijos „II tipo diabeto prevencija“ išvadų santrauka
      Kiekvienoje iš darbo grupių buvo susitarta dėl šiame skyriuje išdėstytų rekomendacijų. Įvairūs diskusijų darbo grupėse rezultatų sutapimai nebuvo pašalinti, kadangi jie pabrėžia konkrečių rekomendacijų svarbą. Baigiamosiose pastabose norėtume dar kartą pabrėžti keletą aspektų, kadangi jie ne tik yra susiję su konkrečia tema, bet ir turi platesnę reikšmę:
      
                  1.
               
               
                  Svarbu pagal tikslines grupes ir intervencijos tikslus atskirti skirtingas diabeto ir jo komplikacijų prevencijos rūšis:
                  
                              —
                           
                           
                              II tipo diabeto prevencija plačiosios visuomenės lygiu, skiriant dėmesį sveiko gyvenimo būdo propagavimui ir aplinkos, kurioje būtų lengva rinktis sveikus maisto produktus ir kuriai visuomenė teiktų pirmenybę, sukūrimui;
                           
                        
                              —
                           
                           
                              didelės susirgimo II tipo diabetu rizikos grupei priklausančių asmenų nustatymas ir duomenimis pagrįstų priemonių įgyvendinimas siekiant užkirsti kelią susirgimams diabetu arba juos atitolinti;
                           
                        
                              —
                           
                           
                              ankstyvas dar nediagnozuoto II tipo diabeto aptikimas siekiant užtikrinti laiku teikiamą profesionalią priežiūrą ir asmeninę priežiūrą, kad būtų kontroliuojamos ir sumažinamos komplikacijos (joms užkertamas kelias);
                           
                        
                              —
                           
                           
                              visapusiškų, aukštos kokybės, daugiašakių, įvairius veiksnius apimančių, tarpdisciplininių diabeto priežiūros programų parengimas siekiant sumažinti diagnozuotu II tipo diabetu sergančių asmenų sveikatos komplikacijas (užkirsti joms kelią) ir užtikrinti gerą gyvenimo kokybę, vienodas galimybes ir teisę naudotis diabetu sergantiems asmenims skirta priežiūra. Šie aspektai yra vienodai svarbūs siekiant sumažinti mirštamumą nuo diabeto ir mirtingumą, todėl būtina į juos vienu metu sistemingai atsižvelgti.
                           
                        
            
                  2.
               
               
                  Ypatingą dėmesį būtina skirti socialiniu ir ekonominiu požiūriu nuskriaustoms grupėms, žemesnio išsilavinimo asmenims ir mažumų grupėms, įskaitant moteris jų reprodukciniais metais, pripažįstant tai, kad šios asmenų grupės dažniau serga II tipo diabetu, ir siekiant pašalinti nelygybės apraiškas sveikatos priežiūros srityje.
               
            
                  3.
               
               
                  Būtina pripažinti ir atkreipti dėmesį į bendrą diabeto ir jo komplikacijų poveikį individualiems pacientams, sveikatos priežiūros paslaugoms ir ekonomikos poreikiams. ES ir valstybės narės turi ugdyti visuomenės ir specialistų sąmoningumą apie neigiamą II tipo diabeto poveikį. Būtina parengti tikslines ir sistemines sąmoningumo ugdymo programas.
               
            
                  4.
               
               
                  Būtina parengti ES strategiją, į kurią būtų įtraukta ES Tarybos rekomendacija dėl diabeto prevencijos, ankstyvo aptikimo ir valdymo, bei įsteigti nuolatinį ES forumą, kuriame sukūrus tinklus būtų keičiamasi ir skleidžiama geriausia praktika.
               
            
                  5.
               
               
                  Norint padėti tvirtą pagrindą politikos planavimui ir vertinimui, būtina sistemingai stebėti II tipo diabeto ir jo rizikos veiksnių atvejus bei tiesioginius ir ilgalaikius patobulintų priežiūros programų rezultatus ir teikti su jais susijusią informaciją valstybėse narėse ir ES lygiu taikant galiojančią metodiką ir naudojant lyginamuosius duomenis.
               
            
                  6.
               
               
                  Būtina ES lygiu parengti prevencijos ir priežiūros standartus, kurie atsispindėtų nacionalinėse gairėse. Pacientų priežiūros stebėsena turi būti atliekama vadovaujantis šiomis gairėmis.
               
            
                  7.
               
               
                  Prioritetas turėtų būti skiriamas nacionalinių diabeto planų įgyvendinimui laiku. Į šiuos planus turėtų būti įtrauktos prevencijos ir ankstyvo aptikimo programos. Ypatingas dėmesys turėtų būti skiriamas gyvenimo būdo keitimo priemonėms, kadangi paaiškėjo, kad jos yra veiksmingos, o jas plačiai taikant — gali turėti įtakos būsimų kartų sveikatai.
               
            
                  8.
               
               
                  Būtina sukurti naujus į klientą orientuoto švietimo ir teisių suteikimo bei tinkamo sveikatos priežiūros specialistų mokymo metodus. Švietimo programų veiksmingumas turėtų būti patvirtinamas moksliniais tyrimais.
               
            
                  9.
               
               
                  Veiksmingai diabeto prevencijai būtinas tarpdisciplininis bendradarbiavimas. Būtinas intensyvesnis bendrosios praktikos gydytojų, diabetologų, diabeto srityje besispecializuojančių slaugytojų, mitybos specialistų, fizinės veiklos specialistų ir kitų sveikatos priežiūros paslaugų teikėjų bendradarbiavimas.
               
            
                  10.
               
               
                  Taip pat būtinas daugiašakis bendradarbiavimas, kadangi sveikos aplinkos sukūrimui būtini veiksmai įvairiose politikos srityse. Nacionaliniu ir ES lygiu turėtų būti sistemingai vertinami sveikatos priežiūros sektoriui netaikomų atitinkamų politikos krypčių padariniai sveikatai, ypač atsižvelgiant į šių krypčių padarinius prevencinei veiklai.
               
            
                  11.
               
               
                  Valstybių narių ir ES lygiu būtini papildomi diabeto moksliniai tyrimai. ES ir valstybės narės turėtų palengvinti ir remti visų diabeto ir jo komplikacijų prevencijos aspektų bazinius ir klinikinius mokslinius tyrimus bei socialinių ir humanitarinių mokslų tyrimus skirdamos didesnį finansavimą. ES finansuojamų mokslinių tyrimų rezultatai turi būti lengvai prieinami valstybių narių visuomenei, atitinkamiems sveikatos priežiūros specialistams ir nacionalinėms valdžios institucijoms.